Avtomototransport vositalari haydovchilarini tayyorlash, qayta tayyorlash va malakasini oshirish hamda ularni imtihondan oʻtkazish tizimini tubdan takomillashtirish chora-tadbirlari toʻgʻrisida
(resolution, 2022-07-20)

Avtomototransport vositalari haydovchilarini tayyorlash, qayta tayyorlash va ularning malakasini oshirish tizimini tubdan takomillashtirish hamda ushbu turdagi faoliyatni amalga oshiruvchi oʻquv tashkilotlari, haydovchilik guvohnomasini olish uchun imtihonlarni oʻtkazish boʻyicha davlat xizmatlarini koʻrsatuvchi tadbirkorlik subyektlari faoliyatini samarali tashkil etish maqsadida Vazirlar Mahkamasi qaror qiladi: 1. Haydovchilarni tayyorlash, qayta tayyorlash va malakasini oshirish hamda ularni imtihondan oʻtkazish tizimini yanada takomillashtirish va taʼlim sifatini qatʼiy nazorat qilishning quyidagilarni nazarda tutuvchi yangi tizimi joriy etiladi, unga muvofiq: a) avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish boʻyicha oʻquv tashkilotlarining (keyingi oʻrinlarda — oʻquv tashkilotlari) faoliyatini tashkil etish yoʻnalishida: avtomototransport vositalarining va shahar elektr transport vositalarining tuzilishi va ularga texnik xizmat koʻrsatish fanidan dars beruvchilar, shuningdek, yoʻl harakati qoidalari, avtomototransport vositalarini xavfsiz boshqarish va harakat xavfsizligi asoslari fanlaridan dars beruvchi oʻqituvchilar sifatida faqat avtotransport sohasi boʻyicha oliy maʼlumotga ega boʻlgan shaxslar qabul qilinadi; yoʻl-transport hodisasida birinchi yordam fanidan dars beruvchilar sifatida tibbiyot ixtisosligi boʻyicha oliy yoki oʻrta maxsus maʼlumotga yoki “Shoshilinch tibbiy yordam koʻrsatish” boʻyicha instruktor (paramedik) malaka sertifikatiga ega boʻlgan shaxslar qabul qilinadi; b) avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirishda oʻquv jarayonlarini tashkil etish yoʻnalishida: mashgʻulotlarning tashkil etilishi shakllaridan qatʼi nazar, avtomototransport vositalari haydovchilarini tayyorlash va qayta tayyorlash kurslarida umumiy oʻquv yuklamasining hajmi haftasiga 20 soatgacha, oʻquv yuklamasining bajarilishidan kelib chiqqan holda auditoriyada oʻtkaziladigan nazariy va amaliy mashgʻulotlarning kundalik hajmi 4 soatgacha rejalashtiriladi; avtomototransport vositalarini boshqarishni oʻrgatish uchun ajratilgan amaliy mashgʻulotlarning kundalik hajmi har bir instruktor uchun 8 soatdan ortiq boʻlmagan muddatda amalga oshiriladi; haydovchilarning malakasi oshirilganligi boʻyicha beriladigan sertifikatlar faqat elektron shaklda rasmiylashtiriladi va oʻquv tashkilotlari Ichki ishlar vazirligi Jamoat xavfsizligi departamenti Yoʻl harakati xavfsizligi xizmati tomonidan yuritiladigan sertifikatlarning yagona elektron maʼlumotlar bazasiga kiritib boradi; boshqarishni oʻrgatish uchun moʻljallangan avtotransport vositalari ushbu transport vositalarining harakat yoʻnalishini nazorat qilish imkonini beradigan GPS qurilmalari bilan jihozlanadi; amaliy imtihonlarni oʻtkazishda “B” toifa uchun ishlab chiqarilganligiga 5 yildan ortiq boʻlmagan, boshqa toifalar uchun ishlab chiqarilganligiga 10 yildan ortiq boʻlmagan avtomototransport vositalaridan foydalaniladi. 2. Shunday tartib oʻrnatilsinki, unga muvofiq: avtomototransport vositalari haydovchilarini tayyorlash, qayta tayyorlash va ularning malakasini oshirish boʻyicha oʻquv dasturlarini ishlab chiqish va tasdiqlash Ichki ishlar vazirligi tomonidan amalga oshiriladi; yagona namunadagi animatsiyali nazariy imtihon savollari 1 000 tadan kam boʻlmagan miqdorda hamda amaliy imtihonda bajariladigan sinov mashqlari roʻyxati Ichki ishlar vazirligi tomonidan tasdiqlanadi; oʻquv avtodromining hajmi, haydovchilikka nomzodlarning soni hamda ushbu oʻquv avtodromidan foydalanuvchi boshqa shaxslar sonidan kelib chiqib unumdorligi (sigʻimi) amaliy mashgʻulotlarni oʻtkazish uchun yetarli boʻlgan hamda Oʻzbekiston Respublikasi Ichki ishlar vazirligi tomonidan belgilangan tartibda jihozlangan oʻziga mulkiy yoki boshqa ashyoviy huquq bilan (ijara, foydalanish yoki boshqa huquq asosida) tegishli boʻlgan oʻquv avtodromining mavjudligi litsenziya talablaridan biri sifatida belgilanadi; oʻqituvchi va instruktorlarning malakasini oshirish har uch yilda bir marta Ichki ishlar vazirligi Akademiyasi tomonidan toʻlov — shartnoma asosida amalga oshiriladi va malaka oshirilganligi toʻgʻrisida maxsus sertifikat beriladi. Bunda Ichki ishlar vazirligi Akademiyasi tomonidan taqdim etilgan oʻqituvchi va instruktorlarning malakasi oshirilganligi toʻgʻrisidagi maxsus sertifikatlar Ichki ishlar vazirligi Jamoat xavfsizligi departamenti Yoʻl harakati xavfsizligi xizmatining (keyingi oʻrinlarda — Yoʻl harakati xavfsizligi xizmati) avtomatlashtirilgan Yagona axborot tizimiga elektron shaklda kiritib boriladi. 3. Oʻzbekiston Respublikasi Ichki ishlar vazirligi: a) 2023-yil 1-yanvarga qadar Yoʻl harakati xavfsizligi xizmatining avtomatlashtirilgan Yagona axborot tizimini ishga tushirsin; oʻquv tashkilotlarida faoliyat olib boruvchi oʻqituvchi va instruktorlarning shartnoma asosida 2023-yil 1-iyulga qadar Ichki ishlar vazirligi Akademiyasida qayta tayyorlashdan oʻtkazilishini taʼminlasin; oʻquv tashkilotlarining avtomatlashtirilgan Yagona axborot tizimiga ulanishini taʼminlash choralarini koʻrsin; Ichki ishlar vazirligi Akademiyasi hamda avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni oʻtkazish boʻyicha nodavlat taʼlim xizmatlarini koʻrsatish uchun tadbirkorlik subyektlari avtomatlashtirilgan Yagona axborot tizimiga integratsiya qilinishini taʼminlasin; b) uch oy muddatda Oliy va oʻrta maxsus taʼlim vazirligi hamda Transport vazirligi bilan kelishgan holda: avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish boʻyicha oʻquv dasturlarini; oʻquv tashkilotlari oʻqituvchi va instruktorlarining malakasini oshirish tartibi va dasturlarini; avtomototransport vositalarini boshqarish huquqini beruvchi milliy haydovchilik guvohnomasini olish uchun yagona namunadagi nazariy imtihon savollari hamda amaliy imtihonda bajariladigan sinov mashqlari roʻyxatini tasdiqlasin. 4. Oʻzbekiston Respublikasi Sogʻliqni saqlash vazirligi 2022-yil 1-noyabrdan boshlab haydovchi va haydovchilikka nomzodlarning avtomototransport vositasini boshqarishga yaroqliligi toʻgʻrisidagi beriladigan tibbiy maʼlumotlarning yagona elektron bazasini shakllantirsin va Yoʻl harakati xavfsizligi xizmatining avtomatlashtirilgan Yagona axborot tizimiga integratsiya qilsin. 5. Belgilansinki, yagona namunadagi nazariy imtihon savollarini animatsiyali koʻrinishda ishlab chiqish “Davlat xaridlari toʻgʻrisida”gi Oʻzbekiston Respublikasi Qonunida belgilangan tartibda tadbirkorlik subyektlarini jalb qilgan holda Oʻzbekiston Respublikasi Ichki ishlar vazirligi Yoʻl harakati xavfsizligi bosh boshqarmasining Davlat yoʻl harakati xavfsizligi xizmati xodimlarini ragʻbatlantirish va mukofotlash jamgʻarmasi hisobidan amalga oshiriladi. 6. Oʻzbekiston Respublikasi Hukumatining ilovaga muvofiq ayrim qarorlariga oʻzgartirish va qoʻshimchalar kiritilsin. 7. Mazkur qarorning bajarilishini nazorat qilish Oʻzbekiston Respublikasi ichki ishlar vaziri P.R. Bobojonov zimmasiga yuklansin. 1. Vazirlar Mahkamasining “Avtomototransport vositalari va shahar elektr transport vositalari haydovchilarini tayyorlash, qayta tayyorlash va ularning malakasini oshirish hamda avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni oʻtkazish boʻyicha nodavlat taʼlim xizmatlari koʻrsatish faoliyatini litsenziyalash tartibini yanada takomillashtirish chora-tadbirlari toʻgʻrisida” 2018-yil 31-maydagi 408-son qarorida: a) qarorning nomi va 1-bandning ikkinchi xatboshisidagi “tayyorlash, qayta tayyorlash va ularning malakasini oshirish” soʻzlari “tayyorlash va qayta tayyorlash” soʻzlari bilan almashtirilsin; b) 1-ilovada: ilovaning nomlanishi va 1-bandidagi “tayyorlash, qayta tayyorlash va ularning malakasini oshirish” soʻzlari “tayyorlash va qayta tayyorlash” soʻzlari bilan almashtirilsin; 2-band quyidagi tahrirda bayon etilsin: “2. Avtomototransport vositalari va shahar elektr transporti vositalari haydovchilarini tayyorlash va qayta tayyorlash hamda avtomototransport vositalarini boshqarish huquqini beruvchi haydovchilik guvohnomasini olish uchun imtihonlarni oʻtkazish boʻyicha nodavlat taʼlim xizmatlari koʻrsatish faoliyatini tashkil etish uchun yuridik shaxslarga litsenziya berish, litsenziya amal qilishini toʻxtatib turish yoki toʻxtatish, shuningdek, uni bekor qilish va qayta rasmiylashtirish Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasi tomonidan amalga oshiriladi”. 3-banddagi “tayyorlash, qayta tayyorlash va ularning malakasini oshirish” soʻzlari “tayyorlash va qayta tayyorlash” soʻzlari bilan almashtirilsin; 4-bandda: birinchi xatboshidagi “tayyorlash, qayta tayyorlash va ularning malakasini oshirish” soʻzlari “tayyorlash va qayta tayyorlash” soʻzlari bilan almashtirilsin; beshinchi xatboshidan “avtomototransport vositalarini boshqarayotgan shaxslar (haydovchilar)ning malakasini oshirishga qoʻyiladigan davlat taʼlim talablari,” soʻzlari chiqarib tashlansin; sakkizinchi xatboshi quyidagi tahrirda bayon etilsin: “oʻquv guruhlarini roʻyxatga olishni, hisobini yuritishni, oʻquv guruhlaridagi haydovchilikka nomzodlarni identifikatsiya qilish orqali ularning taʼlim jarayonidagi ishtirokini (davomatini) uzluksiz nazorat qilishni, yakuniy imtihonlarning shaffof oʻtkazilishi va natijalarining xolisonaligini nazorat qilishni, haydovchilikka nomzodlar, ularga haydovchilarni tayyorlash (qayta tayyorlash) oʻquv dasturi boʻyicha oʻqishni tugatganligi haqidagi beriladigan yagona namunadagi guvohnomalar toʻgʻrisida elektron maʼlumotlar bazasini yuritishni taʼminlovchi moddiy-texnik bazaning mavjudligi hamda Davlat yoʻl harakati xavfsizligi xizmati (keyingi oʻrinlarda — DYHXX) avtomatlashtirilgan Yagona axborot tizimiga ushbu maʼlumotlarni real vaqt rejimida kiritib borish imkoniyatining yaratilganligi”; oʻn uchinchi xatboshi quyidagi tahrirda bayon etilsin: “taʼlim oluvchi (tinglovchi)larning bilimlarini yakuniy test sinovlaridan oʻtkazish uchun ularni identifikatsiya qilish, ulardan nazariy imtihonni inson omilisiz, avtomatlashtirilgan holda qabul qilish, natijalarini baholash, elektron bayonnomalarni shakllantirish va uzatish tizimlariga ega boʻlgan dasturiy taʼminot oʻrnatilgan kompyuterlar bilan jihozlangan alohida auditoriyaning mavjud boʻlishi”; 5-band oʻz kuchini yoʻqotgan deb hisoblansin; 6-bandda: ikkinchi va uchinchi xatboshilardagi “tartib asosida” soʻzlari “mezonlarga muvofiq” soʻzlari bilan almashtirilsin; oltinchi xatboshi quyidagi tahrirda bayon etilsin: “oʻquv avtodromining hajmi, haydovchilikka nomzodlarning soni hamda ushbu oʻquv avtodromidan foydalanuvchi boshqa shaxslar sonidan kelib chiqib unumdorligi (sigʻimi) amaliy mashgʻulotlarni oʻtkazish uchun yetarli boʻlgan hamda Ichki ishlar vazirligi tomonidan belgilangan tartibda jihozlangan oʻziga mulkiy yoki boshqa ashyoviy huquq bilan (ijara, foydalanish yoki boshqa huquq asosida) tegishli boʻlgan oʻquv avtodromining mavjudligi”; quyidagi mazmundagi xatboshi bilan toʻldirilsin: “Litsenziya olishga daʼvogar yuridik shaxs ushbu Nizomning 4 va 6-bandlarida belgilangan litsenziya talablari va shartlariga rioya qilishi lozim”; 61-bandda: oʻn birinchi xatboshi quyidagi tahrirda bayon etilsin: “mazkur bandda nazarda tutilgan tizimlarning DYHXX avtomatlashtirilgan Yagona axborot tizimiga integratsiya qilinganligi va nazorat qilinishi uchun imkoniyat yaratilganligi”; 7-bandda: beshinchi xatboshidagi “tayyorlash, qayta tayyorlash uchun alohida hamda ularning malakasini oshirish uchun alohida” soʻzlari “tayyorlash va qayta tayyorlash uchun” soʻzlari bilan almashtirilsin; oltinchi xatboshi chiqarib tashlansin; 10-bandda: birinchi xatboshidagi “tayyorlash, qayta tayyorlash va ularning malakasini oshirish” soʻzlari “tayyorlash va qayta tayyorlash” soʻzlari bilan almashtirilsin; beshinchi xatboshi quyidagi tahrirda bayon etilsin: “Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasi (uning hududiy boʻlimlari) Ichki ishlar vazirligi Davlat yoʻl harakati xavfsizligi xizmati, Oliy va oʻrta maxsus taʼlim vazirligi, Transport vazirligi hamda Axborot texnologiyalari va kommunikatsiyalarini rivojlantirish vazirligining hududiy boʻlinmalaridan malakali mutaxassislarni jalb etgan holda litsenziya talabgorining davlat taʼlim talablarida nazarda tutilgan moddiy-texnik va oʻquv-metodik bazaga ega ekanligi toʻgʻrisidagi ekspertiza xulosalarini tayyorlash jarayonini tashkil etadi”; 12-bandning birinchi xatboshisi quyidagi tahrirda bayon etilsin: “12. Litsenziya berish “Litsenziyalash, ruxsat berish va xabardor qilish tartib-taomillari toʻgʻrisida”gi Oʻzbekiston Respublikasi Qonunida nazarda tutilgan sabablar boʻyicha rad etilishi mumkin”; 21-bandning ikkinchi xatboshisi quyidagi tahrirda bayon etilsin: “DYHXX avtomototransport vositalari va shahar elektr transport vositalari haydovchilarini tayyorlash va qayta tayyorlash tizimida davriy ravishda oʻquv hamda nazariy va amaliy imtihonlar jarayonining monitoringini olib boradi”; 23-band quyidagi tahrirda bayon etilsin: “23. Avtomototransport vositalari va shahar elektr transporti vositalari haydovchilarini tayyorlash va qayta tayyorlash hamda avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni oʻtkazish boʻyicha xizmat koʻrsatish faoliyatini litsenziyalash uchun qoʻshimcha litsenziya talablari va shartlariga litsenziat tomonidan rioya etilishini rejali tekshirish taʼlimni boshqarish tizimi organlari va boshqa vakolatli organlarning tajribali vakillari ishtirokida amalga oshiriladi”; 29-banddagi “tayyorlash, qayta tayyorlash va ularning malakasini oshirish” soʻzlari “tayyorlash va qayta tayyorlash” soʻzlari bilan almashtirilsin; Nizomga 1-ilovaning ilova belgisidagi “tayyorlash, qayta tayyorlash va ularning malakasini oshirish” soʻzlari “tayyorlash va qayta tayyorlash” soʻzlari bilan almashtirilsin; Nizomga 2-ilovada: ilova belgisidagi “tayyorlash, qayta tayyorlash va ularning malakasini oshirish” soʻzlari “tayyorlash va qayta tayyorlash” soʻzlari bilan almashtirilsin; 10-banddagi “(mavjud boʻlsa)” soʻzlari chiqarib tashlansin; 11-band quyidagi mazmundagi ikkinchi xatboshi bilan toʻldirilsin: “Amaliy imtihonlar transmissiyasi (uzatmalar qutisi) mexanik uzatmali boʻlgan transport vositalarida oʻtkaziladi”; 18-bandning oʻn uchinchi xatboshisi quyidagi tahrirda bayon etilsin: “mazkur bandda nazarda tutilgan tizimlarning DYHXX avtomatlashtirilgan Yagona axborot tizimiga integratsiya va nazorat qilinishi uchun imkoniyat yaratilganligi”; v) 2-ilovada: 4-bandda: birinchi xatboshi quyidagi tahrirda bayon etilsin: “4. Davlat taʼlim muassasalari avtomototransport vositalari va shahar elektr transporti vositalari haydovchilarini tayyorlash va qayta tayyorlash xizmatlari koʻrsatish boʻyicha oʻz faoliyatini boshlangunga qadar Oʻzbekiston Respublikasi Ichki ishlar vazirligi Jamoat xavfsizligi departamenti Yoʻl harakati xavfsizligi xizmatining (keyingi oʻrinlarda — YHXX) xulosasini oladi. Davlat taʼlim muassasalari YHXXga yuqori turuvchi tashkilot orqali belgilangan tartibda murojaat qiladi”; ikkinchi xatboshidagi “YHXBB” qisqartmasi “YHXX” qisqartmasi bilan almashtirilsin; 6-bandda: birinchi xatboshi quyidagi tahrirda bayon etilsin: “6. Komissiya davlat taʼlim muassasasida haydovchilarni tayyorlash (qayta tayyorlash, malakasini oshirish) faoliyatini amalga oshirish uchun yaratilgan shart-sharoitlarning Avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish hamda avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni oʻtkazish boʻyicha nodavlat taʼlim xizmatlari koʻrsatish faoliyatini litsenziyalash tartibi toʻgʻrisidagi nizom talablarga muvofiqligini oʻrganib chiqadi”; ikkinchi — oʻn sakkizinchi xatboshilar chiqarib tashlansin; oʻn toʻqqizinchi xatboshi ikkinchi xatboshi deb hisoblansin; 7-band quyidagi tahrirda bayon etilsin: “Davlat taʼlim muassasasining belgilangan talablarga muvofiqligi tekshiruv komissiyasi (5-bandda koʻrsatilgan) tomonidan oʻrganib chiqilib, yakunlari boʻyicha uch nusxada dalolatnoma tuziladi. Dalolatnoma hududiy YHXB boshligʻi tomonidan tasdiqlanib, xulosa tayyorlash uchun YHXXga yuboriladi, bir nusxasi hududiy YHXBda va bir nusxasi davlat taʼlim muassasasining oʻzida saqlanadi”; 8-bandning birinchi xatboshisidagi “YHXBB” qisqartmasi “YHXX” qisqartmasi bilan almashtirilsin; 9-band quyidagi tahrirda bayon etilsin: “9. Avtomototransport vositalari va shahar elektr transporti vositalari haydovchilarini tayyorlash va qayta tayyorlash boʻyicha nodavlat taʼlim xizmatlarini koʻrsatuvchi yuridik shaxsning oʻquv guruhlari Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasi tomonidan tegishli toifadagi avtomototransport vositalari va shahar elektr transporti vositalari haydovchilarini tayyorlash va qayta tayyorlash boʻyicha taʼlim xizmatlari koʻrsatish faoliyati uchun berilgan litsenziya asosida YHXBlar tomonidan roʻyxatga olinadi. Belgilangan tartibda avtomototransport vositalari va shahar elektr transporti vositalari haydovchilarini tayyorlash va qayta tayyorlash xizmatlari koʻrsatish vakolati berilgan davlat taʼlim muassasalari oʻquv guruhlari YHXX koʻrsatmasiga asosan YHXB tomonidan roʻyxatga olinadi. Oʻquv guruhlarini roʻyxatga olish uchun barcha tegishli hujjatlar faqat Yagona interaktiv davlat xizmatlari portali orqali taqdim etiladi. Oʻquv guruhlarini roʻyxatga olish Vazirlar Mahkamasining 2021-yil 4-maydagi 271-son qarori bilan tasdiqlangan Avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish boʻyicha nodavlat taʼlim xizmatlari koʻrsatish faoliyatini amalga oshiruvchi yuridik shaxslarning oʻquv guruhlarini roʻyxatga olish boʻyicha davlat xizmatlari koʻrsatishning maʼmuriy reglamentida belgilangan tartibda roʻyxatga olinadi. Roʻyxatga olingan oʻquv guruhlari DYHXX avtomatlashtirilgan Yagona axborot tizimiga kiritiladi. Yagona axborot tizimida haydovchilikka nomzodlarning elektron hisobi (roʻyxati) yuritiladi”; 10-band quyidagi tahrirda bayon etilsin: “10. Oʻquv tashkilotlarining rahbarlari haydovchilarni tayyorlash va qayta tayyorlash oʻquv guruhlarini ularda oʻqish boshlanishidan oldin YHXBda roʻyxatdan oʻtkazishi lozim. Taqdim etilayotgan oʻquv guruhi maʼlumotlarida oʻqishning boshlanishi va tugashi muddatlari hamda oʻqitiladigan oʻquvchilar roʻyxati qayd etiladi”; 15-band quyidagi tahrirda bayon etilsin: “15. Nodavlat taʼlim xizmatlari faoliyati bilan shugʻullanuvchi yuridik shaxsning avtomototransport vositalari va shahar elektr transporti vositalari haydovchilarini tayyorlash va qayta tayyorlash bilan bogʻliq yoʻnalishlar boʻyicha faoliyatida litsenziya shartlari va talablariga litsenziat tomonidan rioya etmaslik holati yuzasidan Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasining Qoraqalpogʻiston Respublikasi va viloyatlardagi hududiy boʻlimlari tegishli hududiy YHXBlar tomonidan xabardor qilinadi. Aniqlangan holatlar yuzasidan YHXX tomonidan qonunchilikda belgilangan tartibda qaror qabul qilinadi”; 24-band quyidagi tahrirda bayon etilsin: “24. Oliy taʼlim muassasalari va kasb-hunar kollejlarini avtotransport vositalari haydovchilarini tayyorlash boʻyicha tasdiqlangan yagona oʻquv dasturiga kiritilgan fanlar toʻliq oʻzlashtirilishini taqozo etgan ixtisosliklar boʻyicha tugatgan hamda transport vositalarini amaliy boshqarish darslarini oʻzlashtirgan shaxslarga (mazkur taʼlim muassasalarining talaba, oʻquvchi yoki kursantlar sirasidan boʻlgan taqdirda) “B” yoki “B” va “C” toifadagi avtotransport vositalarini boshqarish huquqini beruvchi milliy haydovchilik guvohnomasini olish uchun imtihonlarni topshirishga ruxsat etiladi”; 61-band quyidagi tahrirda bayon etilsin: “61. “B”, “C”, “D”, “BE”, “CE” va (yoki) “DE” toifadagi avtotransport vositalaridan birini boshqarish huquqini beruvchi milliy haydovchilik guvohnomalariga ega boʻlgan va oxirgi oʻn ikki oy mobaynida avtotransport vositasini boshqarmagan, qoʻshimcha “A” yoki “B” toifadagi avtomototransport vositalarini boshqarish huquqini beruvchi milliy haydovchilik guvohnomasini olish uchun murojaat qilgan shaxslarning haydovchilik guvohnomasini almashtirishda, ulardan nazariy imtihon hamda milliy haydovchilik guvohnomasiga muvofiq boshqarish huquqi berilgan toifalardan bittasi boʻyicha (“D” toifadagi avtotransport vositasini boshqarish huquqi boʻlgan shaxslardan esa aynan “D” toifasidagi avtotransport vositasini boshqarish boʻyicha), shuningdek, soʻralayotgan “A” yoki “B” toifadagi avtomototransport vositasini boshqarish boʻyicha amaliy imtihon olinadi. Olingan barcha imtihonlar natijasi imtihon olish komissiyasi bayonnomasiga kiritiladi. “B”, “C”, “D”, “BE”, “CE” va (yoki) “DE” toifadagi avtotransport vositalarini boshqarish huquqini beruvchi milliy haydovchilik guvohnomalariga ega boʻlgan va oxirgi oʻn ikki oy mobaynida avtotransport vositasini boshqargan, qoʻshimcha “A” yoki “B” toifadagi avtomototransport vositalarini boshqarish huquqini beruvchi milliy haydovchilik guvohnomasini olish uchun murojaat qilgan shaxslarning haydovchilik guvohnomasini almashtirishda, ulardan faqat soʻralayotgan “A” yoki “B” toifadagi avtomototransport vositasini boshqarish boʻyicha amaliy imtihon olinadi”; 69-band quyidagi tahrirda bayon etilsin: “69. Yoʻqolgan milliy haydovchilik guvohnomasi (eski namunadagi haydovchilik guvohnomasi yoki uning taloni)ning dublikati transport vositasini boshqarish huquqidan mahrum etilgan haydovchilik guvohnomalari maʼlumotlar bazasidan tekshirilganidan soʻng imtihonlarsiz beriladi”; 77-band quyidagi tahrirda bayon etilsin: “77. Milliy haydovchilik guvohnomalari blankalari plastik shaklda Oʻzbekiston Respublikasi Vazirlar Mahkamasi tomonidan tasdiqlanadigan namunaga muvofiq YHXX buyurtmasiga asosan tayyorlanadi. Buyurtma 6 oylik doimiy zaxira boʻlishini inobatga olib beriladi”; 81-band quyidagi tahrirda bayon etilsin: “Toʻldirish (yoki chop etish) jarayonida buzilgan milliy haydovchilik guvohnomalarining plastik kartalari boʻyicha dalolatnoma rasmiylashtirilib hududiy YHXBda komission tartibda yoʻq qilinadi. Dalolatnomaning bir nusxasi YHXXga yuboriladi”; 84-band “eski haydovchilik guvohnomasi,” soʻzlaridan keyin “tadbirkorlik subyekti tomonidan rasmiylashtirib berilgan maxsus sertifikat” soʻzlari bilan toʻldirilsin; g) 21-ilovada: quyidagi mazmundagi 201-band bilan toʻldirilsin: “201. Nazariy imtihon savollari Ichki ishlar vazirligi tomonidan tasdiqlanadi”; 38-banddagi “tadbirkorlik subyekti tomonidan ishlab chiqilib, YHXBB bilan kelishiladi va tadbirkorlik subyekti rahbari” soʻzlari “Ichki ishlar vazirligi” soʻzlari bilan almashtirilsin; 40-banddagi “mexanik transport” soʻzlari “transmissiyasi (uzatmalar qutisi) mexanik uzatmali boʻlgan avtotransport” soʻzlari bilan almashtirilsin; Nizomga 1-ilovaning 8-bosqich pozitsiyasi “Tadbirlar” ustuni quyidagi tahrirda bayon etilsin: “1. Maxsus sertifikatni va milliy haydovchilik guvohnomasini olish uchun haydovchilikka nomzodlar taqdim etishi belgilangan hujjatlarni qabul qiladi. 2. Taqdim etilgan hujjatlarning haqiqiyligini maʼlumotlar bazasidan tekshiradi. 3. Ariza beruvchini fotosuratga tushiradi. 4. Milliy haydovchilik guvohnomasini rasmiylashtirib, ariza beruvchiga taqdim etadi”; Nizomga 2-ilovaning matni quyidagi tahrirda bayon etilsin: “ Nizomga 3-ilovaning matni quyidagi tahrirda bayon etilsin: “Imtihon natijalari bayonnomasi № _______________ (sana, vaqt) Imtihon oʻtkazilgan AIT _____________________________________________________________________________ DYHXX masʼul xodimi _______________________________________________________________________________ AIT videokuzatuvchisi _______________________________________________________________________________ AIT operatori ______________________________________________________________________________________ Avtomatlashtirilgan avtodrom dispetcheri_____________________________________________________________ T/r Haydovchilikka nomzodning familiyasi, ismi, otasining ismi Qaysi toifaga imtihon topshirgan Haydovchilikka nomzod oʻqigan oʻquv tashkiloti Nazariy imtihon Amaliy imtihon Maxsus sertifikat rekvizitlari Nechanchi marta bahosi Nechanchi marta bahosi 1. 2. 3. ... 25. QR kod ”. Nizomga 4-ilovaning matni quyidagi tahrirda bayon etilsin: Milliy haydovchilik guvohnomasini olish uchun nazariy va amaliy imtihonlarni muvaffaqiyatli topshirganligi haqida maxsus sertifikat (keyingi oʻrinlarda — sertifikat) 148x210 mm (A6) oʻlchamda elektron shaklda tayyorlanib, oddiy qogʻozda chop etiladi. Lotin yozuvidagi davlat tilidan hamda rus va ingliz tillaridan foydalaniladi. Seriya va raqami oʻn toʻrt sondan iborat. Sertifikat maxsus vositalar (dasturlar) yordamida oʻqish mumkin boʻlgan QR kod bilan himoyalanadi. Sertifikatning old tomonida “Milliy haydovchilik guvohnomasini olish uchun nazariy va amaliy imtihonlarni muvaffaqiyatli topshirganlik haqida maxsus “SERTIFIKAT” soʻzlari, shuningdek, sertifikat berilgan shaxs toʻgʻrisidagi maʼlumotlar (familiyasi, ismi, otasining ismi, tugʻilgan yili/kuni/oyi), imtihon qaysi toifadagi transport vositasini boshqarish uchun topshirilganligi, uni rasmiylashtirgan tadbirkorlik subyekti-yuridik shaxsning nomi, berilgan joyi, vaqti va amal qilish muddati majburiy tartibda koʻrsatiladi, imtihon topshirgan shaxsning imzosi uchun joy mavjud. ”. d) 3-ilovada: quyidagi mazmundagi 21-band bilan toʻldirilsin: “21. Belgilangan tartibda avtomototransport vositalari va shahar elektr transporti vositalari haydovchilarini tayyorlash va qayta tayyorlash xizmatlari koʻrsatish vakolati berilgan davlat taʼlim muassasalarida faqat ushbu taʼlim muassasasida taʼlim oluvchilarni haydovchilikka tayyorlash va qayta tayyorlashga ruxsat etiladi”; 3-bandning birinchi xatboshisidagi “Yoʻl harakati xavfsizligi bosh boshqarmasi (keyingi oʻrinlarda — YHXBB deb ataladi)” soʻzlari “Jamoat xavfsizligi departamenti yoʻl harakati xavfsizligi xizmati (keyingi oʻrinlarda — YHXX)” soʻzlari bilan almashtirilsin; 4-bandda: birinchi xatboshidagi “YHXBB” qisqartmasi “YHXX” qisqartmasi bilan almashtirilsin; 7-bandning birinchi xatboshisidagi “tayyorlash, qayta tayyorlash va ularning malakasini oshirish” soʻzlari “tayyorlash va qayta tayyorlash” soʻzlari bilan almashtirilsin; 10-bandning birinchi xatboshisidagi “Oʻquv tashkilotlarining rahbarlari guruhlarda mashgʻulotlar boshlangungacha oʻquvchilar roʻyxatini tuzishlari va hududiy YHXBga taqdim etishlari lozim” soʻzlari “Haydovchilarni tayyorlash va qayta tayyorlash oʻquv guruhlari ularda oʻqish boshlanishidan oldin DYHXXda roʻyxatdan oʻtkazilishi lozim” soʻzlari bilan almashtirilsin; quyidagi mazmundagi 111-band bilan toʻldirilsin: “111. Mashgʻulotlarning tashkil etilishi shakllaridan qatʼi nazar, avtomototransport vositalari haydovchilarini tayyorlash va qayta tayyorlash kurslarida umumiy oʻquv yuklamasining hajmi haftasiga 20 soatgacha, oʻquv yuklamasining bajarilishidan kelib chiqqan holda auditoriyada oʻtkaziladigan nazariy va amaliy mashgʻulotlarning kundalik hajmi 4 soatgacha rejalashtiriladi. Auditoriya mashgʻulotlarining barcha turlari uchun 80 daqiqa davom etadigan dars juftligi belgilanadi. Avtomototransport vositalarini boshqarishni oʻrgatish uchun ajratilgan amaliy mashgʻulotlarning kundalik hajmi har bir instruktor uchun 8 soatdan ortiq boʻlmagan muddatda amalga oshiriladi. Avtomototransport vositalari haydovchilarini tayyorlash va qayta tayyorlashda nazariy va amaliy mashgʻulotlar hamda avtomototransport vositalarini boshqarishni oʻrgatish boʻyicha amaliy mashgʻulotlar uchun oʻquv yuklamasining hajmi har bir toifa boʻyicha alohida tuzilib, belgilangan tartibda tasdiqlangan oʻquv rejasi va fanlarning oʻquv dasturlaridan kelib chiqqan holda quyidagi hajmlarda belgilanadi: “A” toifali mototransport vositalari haydovchilarini tayyorlash kursining oʻqish muddati 9 haftadan kam boʻlmasligi va bunda auditoriyadagi dars yuklamasi — 180 soatdan, “A” toifali mototransport vositalarini amaliy boshqarish — 20 soatdan kam boʻlmasligi lozim; “B” toifali avtotransport vositalari haydovchilarini tayyorlash kursining oʻqish muddati 18 haftadan kam boʻlmasligi va bunda auditoriyadagi dars yuklamasi — 216 soatdan, “B” toifali avtotransport vositalarini amaliy boshqarish — 69 soatdan kam boʻlmasligi lozim; “C” toifali avtotransport vositalari haydovchilarini tayyorlash kursining oʻqish muddati 22 haftadan kam boʻlmasligi va bunda auditoriyadagi dars yuklamasi — 264 soatdan, “C” toifali avtotransport vositalarini amaliy boshqarish — 69 soatdan kam boʻlmasligi lozim; “B” “C” toifali avtotransport vositalari haydovchilarini tayyorlash kursining oʻqish muddati 24 haftadan kam boʻlmasligi va bunda auditoriyadagi dars yuklamasi — 288 soatdan, “B” “C” toifali avtotransport vositalarini amaliy boshqarish — 72 soatdan kam boʻlmasligi lozim; avtotransport vositalari haydovchilarini “C” toifaga qayta tayyorlash kursining oʻqish muddati 7 haftadan kam boʻlmasligi va bunda auditoriyadagi dars yuklamasi — 140 soatdan, “C” toifali avtotransport vositalarini amaliy boshqarish — 20 soatdan kam boʻlmasligi lozim; avtotransport vositalari haydovchilarini “D” toifaga qayta tayyorlash kursining oʻqish muddati 10 haftadan kam boʻlmasligi va bunda auditoriyadagi dars yuklamasi — 200 soatdan, “D” toifali avtotransport vositalarini amaliy boshqarish — 60 soatdan kam boʻlmasligi lozim; “B” toifali avtotransport vositalari haydovchilarini “BE” toifaga qayta tayyorlash kursining oʻqish muddati 7 haftadan kam boʻlmasligi va bunda auditoriyadagi dars yuklamasi — 140 soatdan, “BE” toifali avtotransport vositalarini amaliy boshqarish — 20 soatdan kam boʻlmasligi lozim; “C” yoki “B” va “C” toifali avtotransport vositalari haydovchilarini “CE” toifaga qayta tayyorlash kursining oʻqish muddati 7 haftadan kam boʻlmasligi va bunda auditoriyadagi dars yuklamasi — 140 soatdan, “CE” toifali avtotransport vositalarini amaliy boshqarish — 20 soatdan kam boʻlmasligi lozim; “D”, “B” va “D”, “C” va “D” yoki “B”, “C” va “D” toifali avtotransport vositalari haydovchilarini “DE” toifaga qayta tayyorlash kursining oʻqish muddati 6 haftadan kam boʻlmasligi va bunda auditoriyadagi dars yuklamasi — 120 soatdan, “DE” toifali avtotransport vositalarini amaliy boshqarish — 26 soatdan kam boʻlmasligi lozim”; 15-bandning beshinchi xatboshisidagi “malakalarini oshirish” soʻzlari chiqarib tashlansin; quyidagi mazmundagi 151-band bilan toʻldirilsin: “151. Oʻqituvchi va instruktorlarning malakasini oshirish har uch yilda bir marotaba Ichki ishlar vazirligi Akademiyasi tomonidan toʻlov — shartnoma asosida amalga oshiriladi va malaka oshirilganligi toʻgʻrisida maxsus sertifikat beriladi”; 17-banddagi “bilimi oʻrta maxsus maʼlumotdan kam boʻlmagan” soʻzlari “avtotransport sohasi boʻyicha oʻrta maxsus yoki oliy maʼlumotga ega boʻlgan” soʻzlari bilan almashtirilsin; 18-banddagi “oliy yoki avtotransport mutaxassisligi boʻyicha oʻrta maxsus maʼlumotga” soʻzlari “avtotransport sohasi boʻyicha oliy maʼlumotga” soʻzlari bilan almashtirilsin; quyidagi mazmundagi 181-band bilan toʻldirilsin: “181. Yoʻl-transport hodisasida birinchi yordam fanidan dars beruvchilar sifatida tibbiyot ixtisosligi boʻyicha oliy yoki oʻrta maxsus maʼlumotga yoki “Shoshilinch tibbiy yordam koʻrsatish” boʻyicha instruktor (paramedik) malaka sertifikatiga ega boʻlgan shaxslar qabul qilinadi”; quyidagi mazmundagi 231-band bilan toʻldirilsin: “231. Oʻquv tashkilotlari oʻquv guruhlarini roʻyxatga olishni, hisobini yuritishni, oʻquv guruhlaridagi haydovchilikka nomzodlarni identifikatsiya qilish orqali ularning taʼlim jarayonidagi ishtirokini (davomatini) uzluksiz nazorat qilishni, yakuniy imtihonlarning shaffof oʻtkazilishi va natijalarining xolisonaligini nazorat qilishni, haydovchilikka nomzodlar, ularga haydovchilarni tayyorlash (qayta tayyorlash) oʻquv dasturi boʻyicha oʻqishni tamomlaganligi haqidagi beriladigan yagona namunadagi guvohnomalar toʻgʻrisida elektron maʼlumotlar bazasini yuritishni taʼminlovchi moddiy-texnik bazaning mavjud boʻlishi hamda Davlat yoʻl harakati xavfsizligi xizmati (keyingi oʻrinlarda — DYHXX) avtomatlashtirilgan Yagona axborot tizimiga ushbu maʼlumotlarni real vaqt rejimida kiritib borish imkoniyati yaratilgan boʻlishi shart”. 2. Vazirlar Mahkamasining 2022-yil 12-apreldagi 172-son qarori bilan tasdiqlangan Yoʻl harakati qoidalarining 150-bandi quyidagi tahrirda bayon etilsin: “150. Boshqarishni oʻrgatish uchun moʻljallangan mexanik transport vositalari “Boshqarishni oʻrgatish transport vositasi” taniqlik belgisi va oʻrgatuvchi uchun ulagich (ssepleniye) va tormozning qoʻshimcha tepkilari, orqani koʻrsatuvchi koʻzgu hamda ushbu transport vositalarining harakat yoʻnalishini nazorat qilish imkonini beradigan GPS qurilmalari bilan jihozlanishi kerak”.